b'\n_START_ARTICLE_\nObla\xc4\x8dilna kultura\n_START_PARAGRAPH_\nObla\xc4\x8dilna kultura je z gospodarskimi, dru\xc5\xbebenimi, politi\xc4\x8dnimi in kulturnimi razmerami povezan obla\xc4\x8dilni videz ljudi. Izraz\xc2\xa0\xc2\xbbno\xc5\xa1a\xc2\xab\xc2\xa0pomeni vse, kar nosimo, kar imamo na sebi, in bi bil lahko sam zase enakovreden izrazu \xe2\x80\x94 obla\xc4\x8dilni videz, ki pomeni vse, kar se na kom tvarnega vidi oziroma isto kakor izraza no\xc5\xa1a ali obleka (v \xc5\xa1ir\xc5\xa1em pomenu). Pribli\xc5\xbeno od srede 19. stoletja se je beseda no\xc5\xa1a izena\xc4\x8dila s pojmom kme\xc4\x8dkega obla\xc4\x8dilnega videza v predindustrijski dobi, zato je zdaj ni mogo\xc4\x8de prav uporabljati za nekme\xc4\x8dki, to je delavski, me\xc5\xa1\xc4\x8danski in plemi\xc5\xa1ki obla\xc4\x8dilni videz. Ni mogo\xc4\x8de govoriti o delavski, me\xc5\xa1\xc4\x8danski in plemi\xc5\xa1ki no\xc5\xa1i, ne da bi s tem ravnali zoper ustaljeno jezikovno rabo. Pa\xc4\x8d pa je oznaka obla\xc4\x8dilni videz uporabna pri vseh dru\xc5\xbebenih razredih in plasteh in zajema obla\xc4\x8dila (v o\xc5\xbejem pomenu), pokrivala, obuvala, nakit, obla\xc4\x8dilne dodatke, pri\xc4\x8desko, telesno snago in negovanost, pa tudi kajenje, kolikor to sodi k \xc4\x8dlovekovi zunanji podobi._NEWLINE_Etnolo\xc5\xa1ka in druga dela so v preteklosti obravnavala skoraj samo obla\xc4\x8dilni videz brez povezav z gospodarskimi, politi\xc4\x8dnimi, dru\xc5\xbebenimi in kulturnimi razmerami. V zadnjem obdobju pa so v slovenski etnologiji v skladu z opredeljevanjem predmeta etnologije kot zgodovine na\xc4\x8dina \xc5\xbeivljenja opravili nekatere raziskave obla\xc4\x8dilne kulture, ki sledijo nakazanemu pojmovanju (obdelave posameznih poglavij in celotne obla\xc4\x8dilne kulture na Slovenskem v 17., 18. in v prvi polovici 19. stoletja).'